VENDIM
Nr. 105, datë 19.5.2022

MBI PËRCAKTIMIN E ÇMIMIT TË SHITJES SË ENERGJISË ELEKTRIKE NGA FURNIZUESI I MUNDËSISË SË FUNDIT PËR MUAJIN PRILL 2022

Në mbështetje të nenit 16 dhe nenit 87, pika 4, të ligjit nr. 43/2015, “Për sektorin e energjisë elektrike”, të ndryshuar; të “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”, miratuar me vendimin e Bordit të Entit Rregullator të Energjisë (ERE) nr. 201, datë 4.12.2017, të ndryshuar, dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 19.5.2022, pasi shqyrtoi relacionin me nr. 668/7 prot., datë 17.5.2022, të përgatitur nga Drejtoria e Tarifave dhe Çmimeve, “Mbi përcaktimin e çmimit të shitjes së energjisë elektrike nga Furnizuesi i Mundësisë së Fundit për muajin prill 2021”,
konstatoi se: 
- Shoqëria FSHU sh.a., me shkresën nr. 3352 prot., datë 5.5.2022, protokolluar në ERE me nr. 656 prot., datë 10.5.2022, ka paraqitur në ERE aplikimin për miratimin e çmimit të shitjes së energjisë elektrike për muajin prill 2022, ndërsa me shkresën nr. 3598 prot., datë 12.5.2022, ka paraqitur në ERE aplikimin e rishikuar për miratimin e çmimit të shitjes së energjisë elektrike për muajin prill 2022, për klientët e lidhur në nivelin e tensionit 35 kV të cilët furnizohen nga Furnizuesi i Mundësisë së Fundit.
- Shoqëria FSHU sh.a. me shkresën nr. 3286 prot., datë 29.4.2022, protokolluar me tonën me nr. 626 prot., datë 4.5.2022, ka paraqitur në ERE aplikimin për miratimin e çmimit të energjisë elektrike për muajin prill 2022, për klientët e lidhur në nivelin e tensionit 20 kV, ndërsa me shkresën nr. 3287 prot., datë 29.4.2022, protokolluar me tonën me nr. 626/1 prot., datë 4.5.2022, ka paraqitur në ERE aplikimin për miratimin e çmimit të energjisë elektrike për muajin prill 2022, për klientët e lidhur në nivelin e tensionit 6 kV dhe 10 kV, të cilët kanë dalë në treg të parregulluar nga data 1 janar 2022 dhe aktualisht furnizohen nga Furnizuesi i Mundësisë së Fundit.
- Shoqëria FSHU sh.a. në aplikimin për miratimin e çmimit të energjisë elektrike për muajin prill 2022, për klientët FMF të lidhur në nivelin e tensionit 35 kV, ka paraqitur si më poshtë vijon:
- Çmimi mesatar i ponderuar i blerjes së energjisë elektrike për mbulimin e kërkesës së klientëve FMF 35 kV, për muajin prill 2022, është 27,84 lekë/kwh, ku sasia e energjisë elektrike prej 4,320,000 kwh në vlerën 120,284,495 lekë, është siguruar në treg të parregulluar me dy procedura, sikurse provuar dhe nëpërmjet dokumentacionit të paraqitur nga shoqëria FTL sh.a. dhe kursi i këmbimit është përdorur ai i datës 30.4.2022, ku 1 euro=120.72 lekë;
- Kostoja administrative për muajin prill 2022, deri në hyrjen në fuqi të vendimit të Bordit të ERE-s nr. 74, datë 13.4.2022, do të vijojë të jetë në të njëjtën vlerë si viti i kaluar, prej 1,79 lekë/kwh;
- Tarifa e shërbimit të transmetimit të energjisë elektrike, deri në hyrjen në fuqi të vendimit të Bordit të ERE-s nr. 72, datë 13.4.2022, do të vijojë të jetë 0.75 lekë/kwh;
- Tarifa e shërbimit të shpërndarjes në nivel tensioni 35 kV, deri në hyrjen në fuqi të vendimit të Bordit të ERE-s nr. 73, datë 13.4.2022, do të vijojë të jetë 1.5 lekë/kwh.
- Shoqëria FSHU sh.a., në aplikimin për miratimin e çmimit të energjisë elektrike për muajin prill 2022, për klientët FMF, të lidhur në nivelet e tensionit 20 kV, ka paraqitur si më poshtë vijon:
- Çmimi mesatar i ponderuar për blerjen e energjisë elektrike nga KESH sh.a. për klientët FMF 20 kV, për muajin prill 2022, është 12.00 lekë/kwh, bazuar në shkresën e shoqërisë KESH sh.a. nr. 6197/1 prot., datë 28.12.2021, por nuk evidentohet sasia e energjisë elektrike për këtë muaj;
- Kostoja administrative për muajin prill 2022, deri në hyrjen në fuqi të vendimit të Bordit të ERE-s nr. 74, datë 13.4.2022, do të vijojë të jetë në të njëjtën vlerë si viti i kaluar, prej 1,79 lekë/kwh;
- Tarifa e shërbimit të transmetimit të energjisë elektrike, deri në hyrjen në fuqi të vendimit të Bordit të ERE-s nr. 72, datë 13.4.2022, do të vijojë të jetë 0.75 lekë/kwh;
- Tarifa e shërbimit të shpërndarjes në nivel tensioni 20 kV, deri në hyrjen në fuqi të vendimit të Bordit të ERE-s nr. 73, datë 13.4.2022, do të vijojë të jetë 3.9 lekë/kwh.
- Shoqëria FSHU sh.a. ka paraqitur dokumentacionin përkatës për klientët FMF të lidhur në nivelet e tensionit 10/6 kV:
- Në aplikimin e dorëzuar në ERE, çmimi mesatar i ponderuar për blerjen e energjisë elektrike nga KESH sh.a. për klientët FMF 10/6 kV, për muajin prill 2022 është 12.00 lekë/kwh, bazuar në shkresën e shoqërisë KESH sh.a. nr. 6197/1 prot., datë 28.12.2021, por nuk evidentohet sasia e energjisë elektrike për këtë muaj;
- Kostoja administrative për muajin prill 2022, deri në hyrjen në fuqi të vendimit të Bordit të ERE-s nr. 74, datë 13.4.2022, do të vijojë të jetë në të njëjtën vlerë si viti i kaluar, prej 1,79 lekë/kwh;
- Tarifa e shërbimit të transmetimit të energjisë elektrike, deri në hyrjen në fuqi të vendimit të Bordit të ERE-s nr. 72, datë 13.4.2022, do të vijojë të jetë 0.75 lekë/kwh;
- Tarifa e shërbimit të shpërndarjes në nivel tensioni 10/6 kV, deri në hyrjen në fuqi të vendimit të Bordit të ERE-s nr. 73, datë 13.4.2022, do të vijojë të jetë 4.79 lekë/kwh.
- Në zbatim të “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”, të ndryshuar, llogaritjet e FSHU sh.a., si dhe përllogaritjet e ERE-s për përcaktimin e çmimit për klientët që furnizohen nga FMF për muajin prill 2022, paraqiten në tabelën përmbledhëse si vijon:

- Bazuar në çdo element të formulës llogaritëse dhe në të dhënat e paraqitura në aplikime, rezulton se çmimi i shitjes së energjisë elektrike të furnizuar nga Furnizuesi i Mundësisë së Fundit për muajin prill 2022, do të jetë:
- 32.72 lekë/kwh për klientët e lidhur në nivelin e tensionit 35 kV;
- 18.80 lekë/kwh për klientët e lidhur në nivelin e tensionit 20 kV;
- 19.69 lekë/kwh për klientët e lidhur në nivelet e tensionit 10/6 kV.
Për gjithë sa më sipër, Bordi i ERE-s

VENDOSI:

1. Përcaktimin e çmimit të shitjes së energjisë elektrike të furnizuar nga Furnizuesi i Mundësisë së Fundit për muajin prill 2022, prej:
- 32.72 lekë/kwh për klientët e lidhur në nivelin e tensionit 35 kV;
- 18.80 lekë/kwh për klientët e lidhur në nivelin e tensionit 20 kV;
- 19.69 lekë/kwh për klientët e lidhur në nivelet e tensionit 10/6 kV.
2. Drejtoria e Tarifave dhe Çmimeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

Çmimi i energjisë elektrike të furnizuar nga Furnizuesi i Mundësisë së Fundit për nivele tensioni për muajin Prill 2022

Nivelet e tensionit

PRILL 2022 35 kV 20 kV 10/6 kV

Njësia Çmimi Çmimi Çmimi

CBEt Çmimi mesatar i ponderuar i blerjes së energjisë elektrike

Leke/kWh

27.840 12.00 12.00

Pr Kthimi për riskun i përcaktuar në përqindje për vitin (3%)                                                               

Leke/kWh

0.84 0.36 0.36

CA Kosto administrative të Furnizuesit të Mundësisë së Fundit

Leke/kWh

1.79 1.79 1.79

TRr Tarifa e përdorimit të rrjetit të transmetimit

Leke/kWh

0.75 0.75 0.75

TSHt Tarifa e përdorimit të rrjetit të shpërndarjes

Leke/kWh

1.50 3.90 4.79

Çmimi i energjisë = CBEt +Pr* CBEt + TRr + TSHt + CA 

Leke/kWh

32.72 18.80 19.69


